এ বার ধূলাগড়ি গ্রাম পঞ্চায়েতে বিজেপি ভালো ফল করেছে৷ ওই গ্রাম পঞ্চায়েতের ১৯টি আসনের মধ্যে আটটি আসন পেয়েছে বিজেপি৷ ২০১৩ সালে মাত্র একটিতে জিতেছিল বিজেপি৷ আবার বালি-জগাছার আটটি গ্রাম পঞ্চায়েতের ১৪১টি আসনের মধ্যে তৃণমূল পেয়েছে ১৩৮টি৷ দু'টি আসনে নির্দল এবং একটিতে বিজেপি জিতেছে৷ পঞ্চায়েত সমিতির ২৪টির সব ক'টিই তৃণমূলের দখলে গিয়েছে বলে রাতে জানা গিয়েছে৷ জেলা পরিষদের তিনটির মধ্যে দু'টিতে জিতলেও অঘটন ঘটতে চলেছে একটিতে৷ বিদায়ী জেলা পরিষদের পূর্ত কর্মাধ্যক্ষ কল্যাণ ঘোষ দলেরই গোঁজের কাছে প্রচুর ভোটে পিছিয়ে পড়েছেন৷ হাতে গোনা কয়েকটি ক্ষেত্র ছাড়া জেলার সর্বত্রই তৃণমূলের জয়জয়কার৷ হাওড়া গ্রামীণ জেলা তৃণমূল কংগ্রেসের সভাপতি পুলক রায় বলেন, 'মানুষ তৃণমূলকে দু'হাত তুলে সমর্থন করেছে৷ মমতা বন্দ্যোপাধ্যায়ের উপর মানুষের ভরসা যে আরও বেড়েছে, তা এই ফল থেকেই স্পষ্ট৷ মানুষের কাছে আমরা কৃতজ্ঞ৷'